**RTOP-21 *Šibenik*** je ratni brod u sastavu flote Hrvatske ratne morarice. Izgrađen je u Brodogradilištu Kraljevica, a porinut je 28. kolovoza 1977. U sastavu flote Jugoslavenske ratne mornarice ušao je 1978. godine, a nosio je ime *Vlado Četković* (RTOP-402). Zapljenjen je u Šibeniku 1991. godine, dok se nalazila na remontu, odnosno modernizaciji, na navozu Brodogradilišta *Velimir Škorpik*. U sastav flote HRM ušao je 28. rujna 1991. godine.

*Šibenik* je sudjelovao kao potpora u vojnim operacijama u Domovinskom ratu: vojne operacije oslobođenja juga Hrvatske, u operacijama u okolici Šibenika, u operaciji *Maslenica*, te kao potpora i zaštita južnih dijelova teritorijalnog mora Republike Hrvatske za vrijeme *Bljeska* i *Oluje*.

Karakteristike
--------------

RTOP-21 *Šibenik* je raketna topovnjača klase *Rade Končar* (raketna topovnjača klase 401). Razvoj ove klase brodova započeo je 1970-ih godina u SFRJ pod nazivom projekt *Vrbas*. Prvi brod u klasi, RTOP-401 *Rade Končar*, porinut je 15. listopada 1976. godine. Ukupno je izgrađeno 6 brodova ove klase: osim RTOP-401 te RTOP-402 (sada RTOP-21 *Šibenik*) to su RTOP-403 *Ramiz Sadiku*, RTOP-404 *Hasan Zahirović-Laca*, RTOP-405 *Jordan Nikolov – Orce* i RTOP-406 *Ante Banina*. Ove brodove projektirao je Brodarski institut iz Zagreba.

Trup broda izrađen je od čelika debljine 3 do 12 mm, poludeplasmanske je forme i podeljen na 11 vodonepropusnih prostora. Brod bi trebao zadržati plovnost u slučaju plavljenja bilo koje dvije susjedne prostorije. Dimenzije broda su: dužina preko svega - 44,99 m, širina - 8,4 m, gaz - 2,6 m, visina - 12,8 m. Standardna istisnina mu je 237 tona, dok puna istisnina iznosi 260 tona.

Ima kombiniranu pogonsku grupu (CODAG konfiguracija, od engl. **Co**mbined diesel **a**nd **g**as): dvije plinske turbine *Rolls-Royce Marine Proteus 52 M/ 558* (svaka snage 3309 kW/4500 KS) i dva diezelova motora *MTU 16 V 538 TB91* (svaki snage 2647 kW/3600 KS) koji pokreću četiri osovine, brodski vijci s prekretnim krilima propelera. Dizelski motori predstavljaju glavni pogon i koriste se za plovidbu u normalnim uvjetima, a plinske turbine su namjenjene za postizanje većih brzina potrebnih u borbi. S dizelskim pogonom brod ima maksimalnu brzinu od 25 čvorova, s plinskimim turbinama 28 čvorova, dok mu je maksimalna brzina 40 čvorova. Iako je RTOP-21 *Šibenik* stariji od RTOP-11 i RTOP-12, ima veću brzinu (40 čvorova naprema 37), a njegov pogonski sklop se pokazao puno pouzdanijim (za ove dvije raketne topovnjače predviđena je remotorizacija). Dopolov broda je 780 nautičkih milja sa 22 čv.

Naoružanje i oprema
-------------------

Na krmenom dijelu raketne topovnjače nalaze se dva (moguće instalirati ukupno četiri) lansera za protubrodske projektile *Saab Missiles RBS 15B* s ukupno četiri projektila dometa 80 kilometara. Prije zarobljavanje raketno naoružanje su činile dvije rakete P-15 Termit, no ovo je kasnije zamjenjeno sa RBS-om.  
 
Krmeni top je šestocijevni rotirajući top *AK-630M* kalibra 30 mm, dok je pramčani top *Bofors SAK 57 L/70 Mk 1* kalibra 57 mm.  

Automatski top *Bofors SAK 57 L/70 Mk 1* kalibra 57 mm namjenjen je za uništavanje ciljeva na moru, u zraku i na kopnu. Brzina gađanja je 200 metaka u minuti, efikasan domet protiv ciljeva na površini 12 km, a protiv ciljeva u zraku 6500 m.

Za upravljanje vatrom koristi se sustav *Deimos/Fobos* koji je preinaka sustava *Philips 9LV 202*. Brod ima i navigacijski radar *Decca RM 1226*.

Brod je opremljen sustavom za kontrolu i smanjenje brodskog magnetizma, uređajem za desalinizaciju morske vode, potrebnom navigacijskom opremom, uređajima za klimatizaciju, sredstvima za sigurnost plovidbe, protupožarnim sustavom i pumpom za sprečavanja prodora vode.

Posada
------

Posadu broda čini 30 mornara, od toga četiri časnika te 11 dočasnika.

Izvori
------

***RTOP-21 Šibenik*** na Wikimedijinoj ostavi

* Tema broja: PHIBLEX - prvi korak, Hrvatski vojnik, broj 64/2000 Arhivirano 2007-09-27 na Wayback Machine-u
* Vukašin Milošević, *RTOP-401 raketna topovnjača*, Naoružanje i vojna oprema Arhivirano 2008-05-21 na Wayback Machine-u
* Raketna topovnjača klase 401
* Eugenio´s Warships Arhivirano 2009-09-14 na Wayback Machine-u
* *Jane's Fighting ships 2004-2005*, ur. komodor Stephen Saunders, 2004, ISBN 0-7106-2623-1

| * p
* r
* u
Flota Hrvatske ratne mornarice |
| --- |
| Raketne topovnjače | RTOP-11 • RTOP-12 • RTOP-21 • RTOP-41 • RTOP-42 |  |
| Ophodni brodovi | OB-01 *Novigrad* • OB-02 *Šolta* • OB-03 *Cavtat* • OB-04 *Hrvatska Kostajnica* |
| Desantni brodovi-minopolagači | DBM-81 *Cetina* • DBM-82 *Krka* |
| Spasilački brod | BS-73 *Faust Vrančić* |
| Školski brod | BŠ-72 *Andrija Mohorovičić* |
| Lovac mina | LM-51 *Korčula* |
| Desantno jurišni brodovi | DJB-104 • DJB-106 • DJB-107 |
| Pomoćni brodovi i ostala plovila | Pomoćni brod teretni PT-71 • Jahta *Učka* • Jahta *Jadranka* 1 • lučki remorkeri LR-71, LR-73 • barkase motorne transportne BMT (2 kom) • pomoćna desantna splav PDS-713 • barkasa motorna *Krasnica* • barkasa motorna • barkasa roniteljska BRM-83 |
| 1 nije više u sastavu flote (otpisan) ili se ne nalazi u operativnoj uporabi |

| * p
* r
* u
Raketne topovnjače klase *Končar* |
| --- |
| 
* RTOP-401 *Rade Končar*
* RTOP-402 *Vlado Četković* (RTOP-21 *Šibenik*)
* RTOP-403 *Ramiz Sadiku*
* RTOP-404 *Hasan Zahirović*
* RTOP-405 *Jordan Nikolov*
* RTOP-406 *Ante Banina*

 |